**Când bați cu tocu-n poarta unui gând**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe malul plin cu sălcii aprind torța

Și răsucesc o filă din destin,

Din primăvară mă atrage forța

Unui sărut cu chipul bizantin.

Privesc spre lac, doar fulgii mici aleargă

În noapte, printre licurici ce plâng,

Pe apă se așterne câte-o șargă

Când bați cu tocu-n poarta unui gând.

Te strig, să ne jucăm puțin cu focul,

Tu rătăcești pe coama unui grind,

Cauți în palma viselor norocul -

Oprește-te un veac să te colind!

- Alunecă-nserarea peste ziduri

Şi ninge cu-nceputuri de poveşti,

A-mbătrânit minutul, are riduri

Şi timpul mă întreabă unde eşti...

Prin care lumi te-ai rătăcit şi unde

Să îţi trimit răvaş pe-un fulg de nea?

Nu ştiu, iubite, tu mai poţi ascunde

La piept un strop din primăvara mea?

Colindători pe drumuri neumblate,

O să petrecem anul aşteptând

Să ne-alintăm cu vise glazurate

Ce bat cu tocu-n poarta unui gând.

Ioan Grigoraș Liliana Trif